Abaisiraeli banhigirizibwa mu Misiri
1Gano n'amaina aga batabane ba Yakobo be yaja nabo mu Misiri, nga buli muntu aja n'ab'omu maka ge:2Reubeni, Simeoni, Levi, Yuda, 3Issakari, Zebuluni, Benjamini, 4Dani, Nafutali, Gadi ni Ashera. 5Yosefu baamwagaanayo mu Misiri, kale abantu boonaboona abaali basimuka mu Yakobo baaba nsanvu. 6Agho ekiseera kyatuuka Yosefu, ni baganda be, n'abantu abandi ab'oluse olwo lwonalwona, baaba nga bafiire. 7Aye Abaisiraeli abo, abaana be baaleka baazaalagana inho era baaba ba maani agataloodheka, kumpi baidhuza Misiri yoonayoona.
8Agho omuntu ataamanha bya Yosefu yaafuuka kyabazinga wa Misiri.9Yaakoba abantu be ati: “Bona eno, abantu bano Abaisiraeli bali kamaala inho ekibitiriire, era batusingira ghala amaani. 10Tuteekwa okubasalira amagezi aganaabasobola balobe kweyongera mu bungi, kuba bwe ghaidhagho olutalo basobola okweyimba ku bazigu baife, baatulwanisa era baalumuka mu Misiri.” 11Kale baabataaku Abamisiri abaabasaliranga amakatala, baabakozesanga emirimo emikalangufu. Batyo Abaisiraeli baazimbira Kyabazinga wa Misiri ebyagi ebikologho eby'okuterekangamu emere mu bibuga Pithomu ni Raamusesi. 12Aye Abamisiri ye baakomya okutuntuza Abaisiraeli, n'Abaisiraeli boona ye baakomya okweyongera okuzaalagana n'okusansaanira mu biketezo ebindi ebya Misiri ye baali bakaali kutuuka. Abamisiri baakyagha Abaisiraeli era nga n'okubatya babatya. 13Kale baabakozesanga emirimo mu bukaluubirivu 14n'obulamu bwabakaayira. Baabakozesanga mu kuzimba, ni mu mirimo egindi gyonagyona egy'omu nimiro. Era nga tibabasaasiraku naire.
15Agho kyabazinga ow'e Misiri yaalagira Shifura era ni Pua abaali abazaalisa ab'abakazi Abaheburayi. 16Yaabakoba ati: “Bwe muzaalisanga omukazi Omuheburayi ni mubona ng'omwana y'azaire mulenzi mumwitanga, bw'abanga omughala oyo mumulekanga nga mulamu.” 17Aye abazaalisa abo baatya Katonda, baaloba kukola ekyo kyabazinga ow'e Misiri kye yabalagira baalekanga abaana abalenzi boona nga tibabaise. 18Kyabazinga n'okubeeta n'ababuuza ati: “Lwaki mukoze ekyo ni muleka abaana abalenzi boona nga balamu?” 19Abazaalisa baamwiramu bati: “Abakazi Abaheburayi tibali ng'oti bakazi Bamisiri. Kuba bazira buzibu mu kuzaala, era bazaala ng'omuzaalisa akaali na kubatuukaku.”
20Kale Katonda yaaba mulungi eri abazaalisa abo. Abaisiraeli baazaalagana, beeyongera okuba kamaala era n'okuba n'amaani. 21Era olw'okuba abazaalisa abo baali batya Katonda, Katonda yaabagha buli muntu okuba n'ab'omu maka ababe ku bubwe. 22Agho kyabazinga yaalagira abantu be boonaboona ati: “Musuulenga buli mwana mulenzi azaalibwa Abaheburayi mu mwiga Kiyira aye abaghala mubalekenga nga balamu.”
lug_Latn lug_Latn lug_Latn lug_Latn lug_Latn